మార్కెట్‌ ర్యాలీకి బ్రేక్‌
- సెన్సెక్స్‌ 99 పాయింట్లు పతనం
ముంబయి: అంతర్జాతీయ, జాతీయ పరిణామాల మధ్య బుధవారం భారత స్టాక్‌ మార్కెట్లు నష్టాలు చవి చూశాయి. అదే విధంగా సూచీల వరుస పెరుగుదల నేపథ్యంలో మదుపర్లు లాభాల స్వీకరణకు మొగ్గు చూపారు. ఈ నేపథ్యంలోనే బిఎస్‌ఇ సెన్సెక్స్‌ 98.80 పాయింట్లు లేదా 0.29 శాతం తగ్గి 33,911.81 వద్ద ముగిసింది. ఇంట్రా ట్రేడింగ్‌లో 34,138-33,839 వద్ద నమోదయ్యింది. ఎన్‌ఎస్‌ఇ నిఫ్టీ 40.75 పాయింట్లు లేదా 0.39 శాతం తగ్గి 10,490కు పడిపోయింది. రంగాల వారిగా బిఎస్‌ఇలో రియాల్టీ 0.98 శాతం, ఆయిల్‌ అండ్‌ గ్యాస్‌ 0.83 శాతం, పిఎస్‌యు 0.82 శాతం, కాపిటల్‌ గూడ్స్‌ 0.78 శాతం చొప్పున నష్టపోయి మార్కెట్లను ఒత్తిడికి గురి చేశాయి. కాగా వైద్య సూచీ 1.67 శాతం పెరిగింది. సెన్సెక్స్‌లో సన్‌ ఫార్మా 6.89 శాతం, డాక్టర్‌ రెడ్డీస్‌ 1.71 శాతం, ఎంఅండ్‌ఎం 0.77 శాతం, విప్రో 0.69 శాతం, హెచ్‌యుఎల్‌ 0.19 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు భారతీ ఎయిర్‌టెల్‌ 1.62 శాతం, ఐసీిఐసీిఐ బ్యాంకు 1.53 శాతం, ఎల్‌అండ్‌టి 0.87 శాతం, ఎస్‌బిఐ 0.85 శాతం, బజాజ్‌ ఆటో 0.82 శాతం చొప్పున అధిక నష్టాలు చవి చూసిన వాటిలో టాప్‌లో ఉన్నాయి.
భారీగా పెరిగిన ప్రపంచ కుబేరుల సంపద!
ప్రపంచ స్టాక్స్‌ ర్యాలీతో 2017లో మరింత పెరిగిన కుబేరుల సంపద. గతేడాది సంపదతో పోల్చి చూస్తే ఈసారి నాలుగింతలు అధికమై రూ.64 లక్షల కోట్ల(1 ట్రిలియన్‌ డాలర్ల)కు పైగా పెరిగింది. ప్రపంచవ్యాప్తంగా ఉన్న మొదటి 500 మంది బిలియనీర్స్‌.. 2017 డిసెంబర్‌ 26 నాటికి వీరి సంపద 5.3 ట్రిలియన్‌ డాలర్లుగా నమోదు అయ్యింది. గతేడాది ఇదే సమయంలో వారి సంపద 4.4 ట్రిలియన్‌ డాలర్లుగా ఉంది. ఇక బ్లూమ్‌బర్గ్‌ బిలియనీర్స్‌ లెక్కల ప్రకారం వీరి సంపాదన ఈ ఏడాది 23శాతానికి ఎగిసింది. మరోవైపు ఎంఎస్‌సీఐ వరల్డ్‌ ఇండెక్స్‌ అండ్‌ స్టాండర్ట్‌ అండ్‌ పూర్స్‌్‌ 500 సూచీలు మాత్రం 20శాతమే పెరిగినట్టు వెల్లడించాయి.
2017లో ప్రపంచవ్యాప్తంగా స్టాక్‌ మార్కెట్లు పరుగులు పెట్టడం వల్ల బిలియనీర్స్‌ సంపద కూడా అదే స్థాయిలో పెరిగిందని బ్లూమ్‌బర్గ్‌ విశ్లేషించింది.
మీ స్నేహితులకు రికమెండ్ చెయ్యండి